[Alexander Episcopus, servus servorum Dei, dilectis filiis Abbati et conventui Clun. salutem et Apostolicam benedictionem. Exigentibus vestræ Devotionis meritis votis vestris libenter annuimus, et petitiones vestras quantum cum Deo possumus favorabiliter exaudimus. Cum igitur, sicut ex parte vestra fuit propositum coram nobis, in nonnullis Provinciis habeatis Domos, et Grangias, et alia loca, quæ retroactis temporibus procurationes aliquas non solverunt; sed tibi et prædecessoribus tuis solverunt easdem: ut ab eis de cœtero Procurationes, super quibus jam estis legitima præscriptione muniti, quavis occasione exigi non valeant auctoritate vobis præsentium indulgemus, decernentes irritum et inane, si secus per præsumptionem cujuspiam fuerit attentatum. Nulli ergo, etc. Datum Laterani V. Kalendas Aprilis, Pontificatus nostri anno II.]